ธปท.เพิ่มช่องทางจัดการธนบัตร
ธปท.เปิดระบบแลกเปลี่ยนธนบัตรระหว่างธนาคาร หวังให้สถาบันการเงินแลกธนบัตรส่วนเกินได้สะดวกขึ้น ช่วยเพิ่มเครื่องมือในการบริหารจัดการเงินสดได้อีกช่องทาง
11 มี.ค. 2554

ธปท.เปิดระบบแลกเปลี่ยนธนบัตรระหว่างธนาคาร หวังให้สถาบันการเงินแลกธนบัตรส่วนเกินได้สะดวกขึ้น ช่วยเพิ่มเครื่องมือในการบริหารจัดการเงินสดได้อีกช่องทาง
นางจิตติมา ดุริยะประพันธ์ ผู้ช่วยผู้ว่าการ สายออกบัตรธนาคาร ธนาคารแห่งประเทศไทย(ธปท.) กล่าวว่า วันนี้ธปท.ได้เป็นเจ้าภาพร่วมลงนามในข้อตกลงการใช้ระบบแลกเปลี่ยนธนบัตรระหว่างธนาคาร(BES)ระหว่างสถาบันการเงิน 31 แห่ง เพื่อเปิดใช้ระบบการแลกเปลี่ยนธนบัตรในเดือนมี.ค.ปีนี้ ซึ่งการเปิดให้ใช้ระบบแลกเปลี่ยนธนบัตรระหว่างกันได้โดยตรงก็เพื่อให้สถาบันการเงินที่มีธนบัตรส่วนเกินและสถาบันการเงินที่ต้องการธนบัตร สามารถทำการแลกเปลี่ยนธนบัตรระหว่างกันได้ เป็นการเพิ่มช่องทางและเครื่องมือสนับสนุนการบริหารจัดการธนบัตรระหว่างสถาบันการเงินให้ดียิ่งขึ้น
“การเปิดใช้ระบบดังกล่าวนี้จะช่วยให้ ธนาคารพาณิชย์ สถาบันการเงินมีเครื่องมือ มีช่องทางบริหาร ทำให้มีความยืดหยุ่น ทำให้การบริหารธนบัตรมีประสิทธิภาพมากขึ้น ซึ่งเรื่องนี้ธปท.มีการศึกษาและจัดทำร่วมกับสมาคมธนาคารไทยมาตั้งแต่ปี 2551 “นางจิตติมากล่าว 
ทั้งนี้ ระบบแลกเปลี่ยนธนบัตรระหว่างธนาคาร จะส่งเสริมให้สถาบันการเงินรวมกลุ่มกันในการบริหารจัดการธนบัตร เพื่อให้ใช้ทรัพยากรร่วมกันอย่างมีประสิทธิภาพ สามารถแลกเปลี่ยนกันได้โดยตรง และในระยะยาวสามารถลดการขนส่งและการขนธนบัตรคงค้างลงได้ ลดต้นทุนการขนส่งและการจัดการธนบัตรได้ด้วย